               ЕВРОПЕЙСКА КОМИСИЯ
            Брюксел, 30.3.2021
            COM(2021) 150 final
            2021/0074(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Комитета на посланиците АКТБ—ЕС във връзка с изменението на Решение № 3/2016 на Комитета на посланиците АКТБ—ЕС относно Центъра за развитие на предприятията (ЦРП)

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за установяване на позицията, която трябва да се заеме от името на Съюза в рамките на Комитета на посланиците АКТБ—ЕС във връзка с предвиденото приемане на решение за изменение на Решение № 3/2016 на Комитета на посланиците АКТБ—ЕС, с цел да се даде възможност на попечителя да осигури изпълнението на пасивната фаза на Центъра за развитие на предприятията (ЦРП), докато ЦРП не уреди всички свои задължения и не осребри всичките си активи.

               2.Контекст на предложението

               2.1.Споразумението за партньорство от Котону

               От 2000 г. насам Споразумението за партньорство от Котону (СПК)
                  1
                очертава рамката на отношенията между ЕС и 79-те държави от АКТБ. Споразумението бе сключено за срок от 20 години — от 1 март 2000 г. до 29 февруари 2020 г. Впоследствие то бе преразгледано през 2005 г. и 2010 г.

               На 4 декември 2020 г. прилагането на разпоредбите на Споразумението за партньорство от Котону беше удължено за втори път чрез решение на Комитета на посланиците АКТБ—ЕС за преходни мерки до 30 ноември 2021 г. или до влизането в сила на новото споразумение, или до временното прилагане на новото споразумение между Съюза и държавите от АКТБ, в зависимост от това кое от тях настъпи първо
                  2
               .

               2.2.Комитетът на посланиците АКТБ—ЕС

               Комитетът на посланиците е създаден в съответствие с член 16 от СПК. Той се състои, от една страна, от постоянните представители на всяка държава членка в ЕС и от представител на Комисията и, от друга страна, от ръководителя на мисията на всяка от държавите от АКТБ в ЕС.

               Комитетът на посланиците подпомага Съвета на министрите при изпълнението на неговите задачи и осъществява всеки мандат, който му е възложен от Съвета (член 16, параграф 2 от СПК). В тази връзка Съветът на министрите може да делегира правомощия на Комитета на посланиците (член 15, параграф 4 от СПК). Той също така наблюдава прилагането на споразумението и напредъка за осъществяване на целите, предвидени в него.

               В съответствие с член 1 от процедурния правилник на Комитета на посланиците
                  3
                той заседава редовно, по-специално за да подготвя заседанията на Съвета на министрите, както и по искане на една от страните, когато това е необходимо. В член 5 от Процедурния правилник на Комитета на посланиците се предвижда и писмена процедура.

               2.3.Предвиденият акт на Комитета на посланиците АКТБ—ЕС

               На своята 39-а сесия, състояла се в Найроби на 19 и 20 юни 2014 г., Съветът на министрите АКТБ—ЕС постигна съгласие в съвместна декларация да се пристъпи към „закриване по установения ред на Центъра за развитие на предприятията, който е съвместен технически орган по Споразумението за партньорство АКТБ—ЕС, създаден с приложение III към него. В своята съвместна декларация, съгласно член 15, параграф 4 от СПК Съветът на министрите делегира правомощия на Комитета на посланиците АКТБ—ЕС да вземе необходимите решения, „включително съответното изменение на приложение III към Споразумението от Котону“
                  4
               .

               В своето Решение № 4/2014
                  5
                Комитетът на посланиците АКТБ—ЕС упълномощи Изпълнителния съвет на ЦРП да предприеме всички подходящи мерки за закриването на ЦРП. Впоследствие Изпълнителният съвет на ЦРП подписа договор с попечител със срок до 31 декември 2016 г.

               Съгласно Решение № 3/2016 на Комитета на посланиците АКТБ—ЕС (наричано по-нататък „Решение № 3/2016“)
                  6
                фазата на закриване беше последвана от „пасивна фаза“, в която ЦРП съществува единствено за нуждите на закриването му.

               Решение № 3/2016 въведе необходимите промени в приложение III към Споразумението за партньорство АКТБ—ЕС и представлява новата правна рамка на ЦРП, считано от 1 януари 2017 г. (член 3, параграф 1 от Решение № 3/2016).

               Тази пасивна фаза, ръководена от попечител, включва административни задачи, наред с другото, съхраняване на архивите на ЦРП, изпълнение на административни формалности или следене на неприключилите съдебни спорове, които не са могли да бъдат уредени по време на фазата на закриване. Пасивната фаза започна в деня след приключване на фазата на закриване, т.е. на 1 януари 2017 г. Съгласно съображенията на Решение № 3/2016 намерението на Комитета на посланиците АКТБ—ЕС беше пасивната фаза да приключи след период от 4 години или когато ЦРП е уредил всичките си задължения и е осребрил всички свои активи, в зависимост от това кое от двете събития настъпи по-рано.

               Съгласно член 2, параграф 1 от Решение № 3/2016 преди края на фазата на закриване, а именно 31 декември 2016 г., Европейската комисия следва да сключи договор с попечител, който да следи за провеждането на пасивната фаза, считано от 1 януари 2017 г. и за срок от четири години или докато ЦРП не уреди всички свои задължения и не осребри всички свои активи, в зависимост от това кое от двете настъпи по-рано. Впоследствие на 21 декември 2016 г. Комисията подписа с попечителя договор за услуги за първоначален период на изпълнение от четири години.

               През последните месеци на 2020 г. се оказа, че ЦРП няма да е уредил всички свои задължения и да е осребрил всичките си активи до 31 декември 2020 г.

               Поради това Комитетът на посланиците АКТБ—ЕС трябва да приеме изменение на член 2, параграф 1 от Решение № 3/2016, за да се даде възможност на попечителя да осигури изпълнението на пасивната фаза на ЦРП, докато ЦРП не уреди всички свои задължения и не осребри всичките си активи. Това ще гарантира правилното приключване на изпълнението на пасивната фаза под ръководството на попечителя. През януари 2021 г. членовете на Комитета на посланиците от Организацията на държавите от АКТБ изразиха съгласието си с подобно изменение.

               3.Позиция, която трябва да се заеме от името на Съюза

               Комисията предлага Съюзът да одобри предвиденото изменение на член 2, параграф 1 от Решение № 3/2016. Предложената позиция на Съюза следва да се заеме на сесия на Комитета на посланиците АКТБ—ЕС или по целесъобразност чрез писмена процедура.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат дейността на съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  7
               .

               4.1.2.Приложение в конкретния случай

               Комитета на посланиците АКТБ—ЕС е орган, създаден със споразумение, а именно Споразумението за партньорство от Котону.

               Актът, който Комитетът на посланиците АКТБ—ЕС има за задача да приеме, представлява акт с правно действие. Предвиденият акт ще бъде обвързващ по силата на международното право в съответствие с членове 15 и 16 от СПК. Съгласно член 15, параграф 3 от СПК Съветът на министрите може да взема решения, които са обвързващи за страните по споразумението, докато в съответствие с член 15, параграф 4 от СПК Съветът на министрите може да делегира правомощия на Комитета на посланиците. Комитетът на посланиците е създаден по силата на член 16 от СПК. Съгласно член 16, параграф 2 от СПК Комитетът на посланиците, в рамките на възложения му от Съвета на министрите мандат, може да приема или изменя решения, които са обвързващи за страните.

               Европейският съюз е договаряща страна по Споразумението за партньорство от Котону наред с държавите — членки, и следователно ще бъде обвързан от предвиденото решение на Комитета на посланиците.

               Предвиденият акт не допълва, нито изменя институционалната рамка на споразумението.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Материалноправното основание за решението на Съвета следва да бъде същото като това за приемането на Решение (ЕС) 2016/1098 на Съвета от 4 юли 2016 г. относно позицията, която трябва да се заеме от името на Европейския съюз в рамките на Комитета на посланиците АКТБ—ЕС във връзка с преразглеждането на приложение III към Споразумението за партньорство АКТБ—ЕС
                  8
               , т.е. член 209, параграф 2 от ДФЕС.

               4.3.Заключение

               Правното основание за предложеното решение следва да бъде член 209, параграф 2 от ДФЕС във връзка с член 218, параграф 9 от ДФЕС.

               5.Публикуване на предвидения акт

               Тъй като актът на Комитета на посланиците АКТБ—ЕС ще измени Решение № 3/2016 на Комитета на посланиците АКТБ—ЕС, е целесъобразно след приемането му това решение да бъде публикувано в Официален вестник на Европейския съюз.

               2021/0074 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Комитета на посланиците АКТБ—ЕС във връзка с изменението на Решение № 3/2016 на Комитета на посланиците АКТБ—ЕС относно Центъра за развитие на предприятията (ЦРП)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 209, параграф 2 от него, във връзка с член 218, параграф 9 от него,

               като взе предвид Споразумението за партньорство между членовете на Групата страни от Африка, Карибите и Тихоокеанския басейн, от една страна, и Европейската общност и нейните държави членки, от друга страна, (наричано по-нататък „Споразумението за партньорство АКТБ—ЕС“),

               като взе предвид предложението на Европейската комисия,

               като има предвид, че:

               (1)В член 15, параграф 4 от Споразумението за партньорство АКТБ—ЕС се посочва, че Съветът на министрите АКТБ—ЕС може да делегира правомощия на Комитета на посланиците АКТБ—ЕС.

               (2)На своята 39-а сесия, състояла се в Найроби на 19 и 20 юни 2014 г., Съветът на министрите АКТБ—ЕС постигна съгласие в съвместна декларация да се пристъпи към закриване по установения ред на Центъра за развитие на предприятията (наричан по-нататък „ЦРП“). За тази цел Съветът на министрите АКТБ—ЕС взе решение да делегира на Комитета на посланиците АКТБ—ЕС правомощия да придвижи въпроса с цел приемане на необходимите решения.

               (3)Преразглеждането на приложение III към Споразумението за партньорство АКТБ—ЕС беше прието с Решение № 3/2016 на Комитета на посланиците АКТБ—ЕС от 12 юли 2016 г.
                  9
               , с което бяха въведени необходимите промени в приложение III към Споразумението за партньорство АКТБ—ЕС и беше определена новата правна рамка на ЦРП, считано от 1 януари 2017 г., по време на която неговата правосубектност се запазва единствено за нуждите на закриването му.

               (4)Член 2, параграф 1 от Решение 3/2016 предвижда, че попечител следи за провеждането на пасивната фаза, считано от 1 януари 2017 г. и за срок от четири години или докато ЦРП не уреди всички свои задължения и не осребри всичките свои активи, в зависимост от това кое от двете настъпи по-рано.

               (5)ЦРП няма да е уредил всички свои задължения и да е осребрил всичките си активи преди 31 декември 2020 г. Поради това се счита за необходимо да се измени Решение 3/2016 на Комитета на посланиците АКТБ—ЕС, за да се гарантира правилното приключване на пасивната фаза под ръководството на попечителя.

               (6)На някое от заседанията си или чрез писмена процедура Комитетът на посланиците АКТБ—ЕС трябва да приеме изменението на Решение № 3/2016.

               (7)Целесъобразно е да се определи позицията, която трябва да се заеме от името на Съюза в рамките на Комитета на посланиците АКТБ—ЕС, тъй като предвиденият акт ще има обвързващо действие за Съюза.

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от Съюза в рамките на Комитета на посланиците АКТБ—ЕС по отношение на ЦРП, е следната:

               –да се замени член 2, параграф 1 от Решение 3/2016 на Комитета на посланиците АКТБ—ЕС със следното: „Европейската комисия сключва договор с попечител, който да следи за провеждането на пасивната фаза докато ЦРП не уреди всички свои задължения и не осребри всичките свои активи“;

               –решението на Комитета на посланиците АКТБ—ЕС за изменение на Решение 3/2016 на Комитета на посланиците АКТБ—ЕС се прилага от 1 януари 2021 г.

               Член 2

               Адресат на настоящото решение е Комисията.

               След приемането му решението на Комитета на посланиците АКТБ—ЕС се публикува в Официален вестник на Европейския съюз.

               Съставено в Брюксел на […] година.

                     За Съвета

                     Председател

                     (1)

                        Споразумение за изменение за втори път на Споразумението за партньорство между държавите от Африка, Карибите и Тихоокеанския басейн, от една страна, и Европейската общност и нейните държави членки, от друга страна, подписано в Котону на 23 юни 2000 г. (ОВ L 317, 15.12.2000 г., стр. 3; OВ L 287, 28.10.2005 г., стр. 4; OВ L 287, 4.11.2010 г., стр. 3).

                     (2)

                        Решение № 2/2020 на Комитета на посланиците АКТБ—ЕС от 4 декември 2020 г. за изменение на решение № 3/2019 на Комитета на посланиците АКТБ—ЕС за приемане на преходни мерки в съответствие с член 95, параграф 4 от Споразумението за партньорство АКТБ—ЕС (ОВ L 420, 14.12.2020 г., стр. 32).

                     (3)

                        Решение № 3/2005 на Съвета на министрите АКТБ—ЕС от 8 март 2005 г. относно приемането на процедурния правилник на Комитета на посланиците АКТБ—ЕО (ОВ L 95, 14.4.2005 г., стр. 51).

                     (4)

                        Съвместна декларация АКТБ—ЕС относно Центъра за развитие на предприятията (ЦРП), 3 юли 2014 г., ACP-UE 2120/14.

                     (5)

                        Решение № 4/2014 на Комитета на посланиците АКТБ—ЕС от 23 октомври 2014 г. по отношение на мандата, който да бъде предоставен на Изпълнителния съвет на Центъра за развитие на предприятията (ЦРП) (ОВ L 330, 15.11.2014 г., стр. 61).

                     (6)

                        Решение № 3/2016 на Комитета на посланиците АКТБ—ЕС във връзка с преразглеждането на приложение III към Споразумението за партньорство АКТБ—ЕС (OВ L 192, 16.7.2016 г., стр. 77).

                     (7)

                        Решение на Съда на ЕС от 7 октомври 2014 г., Германия/Съвета, C-399/12, ECLI:EU:C:2014:2258, т. 61—64.

                     (8)

                        OВ L 182, 7.7.2016 г., стр. 39–43.

                     (9)

                        Решение № 3/2016 на Комитета на посланиците АКТБ—ЕС във връзка с преразглеждането на приложение III към Споразумението за партньорство АКТБ—ЕС (OВ L 192, 16.7.2016 г., стр. 77).


               ЕВРОПЕЙСКА КОМИСИЯ
            Брюксел, 26.5.2021
            COM(2021) 257 final
            2021/0130(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Международната организация по лозата и виното (OIV)

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решението за определяне на позицията, която трябва да се заеме от името на Съюза на общото събрание на Международната организация по лозата и виното (OIV) на 12 юли 2021 г. във връзка с предвиденото приемане на резолюции на OIV, които могат да породят правно действие по отношение на правото на Съюза.

               2.Контекст на предложението

               2.1.Специален статут на ЕС в рамките на OIV

               Понастоящем в OIV членуват 48 държави, от които 20 са държави — членки на Съюза. ЕС не е член на OIV. От 20 октомври 2017 г. насам обаче OIV предостави на Съюза специалния статут, предвиден в член 4 от Процедурния правилник на OIV, като му даде възможност да участва в работата на комисиите, подкомисиите и експертните групи и да присъства на заседанията на общото събрание и на изпълнителния комитет.

               2.2.OIV

               Международната организация по лозата и виното (OIV) е междуправителствена организация с научно-технически характер, която развива дейност в областта на лозарството и винарството, напитките на винена основа, десертното грозде, сушеното грозде и други лозаро-винарски продукти. Целите на OIV са: i) да предоставя информация относно мерките, чрез които могат да бъдат взети предвид въпросите, тревожещи производителите, потребителите и другите участници в сектора на лозарството и лозаро-винарските продукти, ii) да подпомага другите международни организации, участващи в дейности по стандартизация, и iii) да спомага за международното хармонизиране на съществуващите практики и стандарти.

               2.3.Предвиденият акт на OIV

               Следващото общо събрание на OIV ще се проведе на 12 юли 2021 г. В този контекст и въз основа на дискусиите, проведени по време на видеозаседанията на експертната група през март и април 2021 г., може да се очаква, че в дневния ред на общото събрание ще бъдат включени за приемане следните резолюции, които пораждат правно действие в правото на Съюза:

               –Проекторезолюции OENO-TECHNO 14-541A, 14-541B и 15-581A за установяване на нови енологични практики.

               –С проекторезолюции OENO-SPECIF 17-625 и 17-629 се установяват нови спецификации за идентичност на някои вещества, използвани във винопроизводството, проекторезолюция OENO-SPECIF 20—673 съдържа изменение на съответните спецификации за идентичност на вещество, използвани във винопроизводството, а с проекторезолюция OENO-SPECIF 20—682 се актуализират текстовете на OIV относно някои процеси на винопроизводството.

               –С проекторезолюция OENO-MICRO 18—632 се актуализират техниките за аналитичен и микробиологичен контрол за някои енологични практики.

               –С проекторезолюции OENO-SCMA 6-601A, 16-601B, 18-636, 18-637 и 19-661 се установяват нови методи за анализ.

               Както и преди, може да се очаква, че дневният ред на заседанието на общото събрание на OIV ще претърпи промени и че в него ще бъдат добавени допълнителни резолюции, които пораждат правно действие в правото на Съюза. За да се гарантира ефективността на работата на Общото събрание при спазване на правилата на Договорите, Комисията своевременно ще допълва или изменя настоящото предложение, за да може Съветът да приеме позицията, която трябва да се заеме и по отношение на тези резолюции.

               3.Позиция, която трябва да се заеме от името на Съюза

               Проекторезолюциите, които ще бъдат подложени на гласуване на следващото общо събрание на OIV бяха широко обсъдени от научни и технически експерти от лозаро-винарския сектор. Те допринасят за хармонизирането в международен план на стандартите за вино и ще създадат рамка, която ще осигури лоялна конкуренция в търговията с продукти от лозаро-винарския сектор. Поради тази причина те следва да бъдат подкрепени.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Член 218, параграф 9 от ДФЕС се прилага независимо от това дали Съюзът е член на органа, или страна по споразумението
                  1
               .

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  2
               .

               4.1.2.Приложение в конкретния случай

               Международната организация по лозата и виното (OIV) е междуправителствена организация с научно-технически характер, която развива дейност в областта на лозарството и винарството, напитките на винена основа, десертното грозде, сушеното грозде и други лозаро-винарски продукти. Понастоящем в OIV членуват 48 държави, от които 20 са държави — членки на Съюза. ЕС не е член на OIV. От 20 октомври 2017 г. насам обаче OIV предостави на Съюза специалния статут, предвиден в член 4 от Процедурния правилник на OIV, като му даде възможност да участва в работата на комисиите, подкомисиите и експертните групи и да присъства на заседанията на общото събрание и на изпълнителния комитет.

               Съгласно Регламент (ЕС) № 1308/2013 на Европейския парламент и на Съвета и Делегиран регламент (ЕС) 2019/934 на Комисията някои от приетите и публикувани от OIV резолюции имат правно действие по отношение на правото на ЕС. Ето защо позицията на Съюза по отношение на тези резолюции във връзка с въпроси, попадащи в неговата компетентност, следва да бъде приета от Съвета и изразена на заседанията на OIV от членуващите в OIV държави членки, действащи съвместно в интерес на Съюза.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел на предвидените проекторезолюции е свързана с хармонизирането на стандартите за винарството, а оттук и с прилагането на Общата селскостопанска политика. Поради това материалноправното основание за предложеното решение е член 43 от ДФЕС.

               4.3.Заключение

               Правното основание за предложеното решение следва да бъде член 43 във връзка с член 218, параграф 9 от ДФЕС.

               5.Публикуване на предвидения акт

               Не е приложимо

               2021/0130 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз в рамките на Международната организация по лозата и виното (OIV)

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 43 във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)На следващото си общо събрание, което ще се проведе на 12 юли 2021 г., Международната организация по лозата и виното (OIV) ще разгледа и евентуално ще приеме резолюции, които ще имат правно действие по отношение на правото на Съюза.

               (2)Съюзът не е член на OIV. На 20 октомври 2017 г. обаче OIV предостави на Съюза специалния статут, предвиден в член 4 от Процедурния правилник на OIV.

               (3)В OIV членуват 20 държави — членки на ЕС. Тези държави членки имат възможност да предлагат изменения на проекторезолюциите на OIV и ще бъдат приканени да приемат тези резолюции по време на следващото общо събрание на OIV на 12 юли 2021 г.

               (4)Ето защо позицията на Съюза по отношение на тези резолюции във връзка с въпроси, попадащи в неговата компетентност, следва да бъде приета от Съвета и изразена на заседанията на OIV от членуващите в OIV държави членки, действащи съвместно в интерес на Съюза.

               (5)Съгласно Регламент (ЕС) № 1308/2013 на Европейския парламент и на Съвета
                  3
                и Делегиран регламент (ЕС) 2019/934 на Комисията
                  4
                някои от приетите и публикувани от OIV резолюции ще имат правно действие.

               (6)В член 80, параграф 3, буква а) от Регламент (ЕС) № 1308/2013 се предвижда, че когато разрешава енологични практики, Комисията следва да взема под внимание енологичните практики и методите за анализ, препоръчани и публикувани от OIV.

               (7)В член 80, параграф 5 от Регламент (ЕС) № 1308/2013 се предвижда, че когато определя методи на анализ за определяне на състава на продуктите от лозаро-винарския сектор, Комисията трябва да основава тези методи на всички подходящи методи, препоръчани и публикувани от OIV, освен ако те биха били неефективни или неподходящи с оглед на преследваната от Съюза цел.

               (8)В член 90, параграф 2 от Регламент (ЕС) № 1308/2013 се предвижда, че продуктите от лозаро-винарския сектор, внасяни в Съюза, трябва да бъдат произведени в съответствие с енологичните практики, разрешени от Съюза съгласно посочения регламент, или — преди да бъде предоставено такова разрешение — да бъдат произведени в съответствие с енологичните практики, препоръчани и публикувани от OIV.

               (9)В член 9, параграф 1 от Делегиран регламент (ЕС) 2019/934 се предвижда, че в случаите, когато те не са определени от Комисията, спецификациите за чистота и идентичност на веществата, използвани в енологичните практики, трябва да са тези, посочени в колона 4 на таблица 2 от част А от приложение I към този регламент, което препраща към препоръките на OIV.

               (10)С проекторезолюции OENO-TECHNO 14-541A, 14-541B и 15-581A се установяват нови енологични практики. В съответствие с член 80, параграф 3, буква а) и член 90, параграф 2 от Регламент (ЕС) № 1308/2013 тези резолюции ще имат правно действие.

               (11)С проекторезолюции OENO-SPECIF 17-625 и 17-629 се установяват нови спецификации за идентичност на някои вещества, използвани във винопроизводството. С проекторезолюция OENO-SPECIF 20-673 се актуализират спецификациите за идентичност на вещество, използвано във винопроизводството. С проекторезолюция OENO-SPECIF 20—682 се актуализират текстовете на OIV относно някои процеси на винопроизводството. В съответствие с член 80, параграф 3, буква а) и член 90, параграф 2 от Регламент (ЕС) № 1308/2013 и с член 9 от Делегиран регламент (ЕС) 2019/934 на Комисията тези резолюции ще имат правно действие.

               (12)С проекторезолюция OENO-MICRO 18—632 се актуализират техниките за аналитичен и микробиологичен контрол за някои енологични практики. В съответствие с член 80, параграф 3, буква а) и член 90, параграф 2 от Регламент (ЕС) № 1308/2013 тази резолюция ще има правно действие.

               (13)С проекторезолюции OENO-SCMA 16-601A, 16-601B, 18-636, 18-637 и 19-661 се установяват нови методи за анализ. В съответствие с член 80, параграф 3, буква а) и член 80, параграф 5 от Регламент (ЕС) № 1308/2013 тези резолюции ще имат правно действие.

               (14)Тези проекторезолюции на OIV бяха широко обсъдени от технически и научни експерти от лозаро-винарския сектор. Те допринасят за хармонизирането в международен план на стандартите за вино и ще създадат рамка, която ще осигури лоялна конкуренция в търговията с продукти от лозаро-винарския сектор. Поради тази причина те следва да бъдат подкрепени.

               (15)За да се осигури необходимата гъвкавост по време на преговорите преди общото събрание на OIV на 12 юли 2021 г., членуващите в OIV държави членки следва да бъдат упълномощени да приемат изменения на тези проекторезолюции на OIV, при условие че тези изменения не променят същността на проекторезолюциите,

               ПРИЕ НАСТОЯЩОТО РЕШЕНИЕ:

               Член 1

               Позицията на Съюза е посочена в приложението и се изразява на общото събрание на OIV на 12 юли 2021 г. от членуващите в OIV държави членки, действащи съвместно в интерес на Съюза.

               Член 2

               1.Когато има вероятност позицията, посочена в член 1, да бъде засегната от нова научна или техническа информация, представена преди или по време на заседанията на OIV, членуващите в OIV държави членки отправят искане за отлагане на гласуването в общото събрание на OIV, докато бъде установена позицията, която да се заеме от името на Съюза въз основа на новата информация.

               2.След съгласуване, и без да е необходимо допълнително решение на Съвета за установяване на позицията на Съюза, членуващите в OIV държави членки, действащи съвместно в интерес на Съюза, може да се съгласят с изменения на посочените в приложението проекторезолюции, които изменения не променят същността на резолюциите.

               Член 3

               Адресати на настоящото решение са Комисията и държавите членки.

               Съставено в Брюксел на […] година.

                     За Съвета

                     Председател

                     (1)

                        Решение на Съда на Европейския съюз от 7 октомври 2014 г., Германия срещу Съвета на Европейския съюз, C-399/12, ECLI:EU:C:2014:2258, точка 64.

                     (2)

                        Решение на Съда на Европейския съюз от 7 октомври 2014 г., Германия срещу Съвета на Европейския съюз, C-399/12, ECLI:EU:C:2014:2258, т. 61—64.

                     (3)

                        Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 на Съвета (ОВ L 347, 20.12.2013 г., стр. 671).

                     (4)

                        Делегиран регламент (ЕС) 2019/934 на Комисията от 12 март 2019 г. за допълнение на Регламент (ЕС) № 1308/2013 на Европейския парламент и на Съвета по отношение на лозарските райони, където алкохолното съдържание може да бъде увеличено, разрешените енологични практики и ограниченията, приложими към производството и съхраняването на лозаро-винарските продукти, минималния съдържим процент алкохол във вторичните продукти и тяхното отстраняване, както и публикуването на досиетата на OIV (ОВ L 149, 7.6.2019 г., стр. 1).

    ---documentbreak---

               ЕВРОПЕЙСКА КОМИСИЯ
            Брюксел, 26.5.2021
            COM(2021) 257 final
            ПРИЛОЖЕНИЕ
            към
            Предложение заРЕШЕНИЕ НА СЪВЕТА
            относно позицията, която трябва да се заеме от името на Европейския съюз в рамките на Международната организация по лозата и виното (OIV)

               ПРИЛОЖЕНИЕ

               Държавите членки, действащи съвместно в интерес на Съюза, подкрепят на 7-а стъпка единствено следните проекторезолюции, които подлежат на евентуално бъдещо преразглеждане предвид ново развитие, относно енологичните практики, спецификациите за чистота и идентичност на веществата, използвани при енологичните практики, и методите на анализ за определяне на състава на лозаро-винарските продукти:

               –OENO-TECHNO 14-541A  Използване на протеази за намаляване на концентрацията на предизвикващи помътняване протеини в гроздовата мъст

               –OENO-TECHNO 14-541B Използване на протеази за намаляване на концентрацията на предизвикващи помътняване протеини във виното

               –OENO-TECHNO 15-581A Третиране с фумарова киселина във виното – Цел: микробиологично стабилизиране

               –OENO-SPECIF 17-625 Сравнителна оценка на протеазната активност (аспергилопепсин I) в ензимни препарати

               –OENO-SPECIF 17-629 Монография върху листовете за дълбочинни филтри

               –OENO-SPECIF 20-673 Актуализиране на монографията за калиев казеинат

               –OENO-SPECIF 20-682 Премахване на позоваванията и данните, свързани с действието на галактаназата, от текстове на OIV

               –OENO-MICRO 18-632 Актуализация на документ COEI-2-CONBAC относно аналитични техники и микробиологичен контрол – анализи, които са общи за всички монографии

               –OENO-SCMA 16-601A Преразглеждане на метод OIV-MA-AS2-01A и OIV-MA-AS2-01B - „Плътност и специфично тегло при 20 °C“

               –OENO-SCMA 16-601B Преразглеждане на метод OIV-MA-AS312-01A и OIV-MA-AS312-01B  - „Обемно алкохолно съдържание“

               –OENO-SCMA 18-636 Метод за определяне на подсладители във виното

               –OENO-SCMA 18-637 Анализ на елементите чрез MP-AES (плазмена атомно-емисионна спектроскопия)

               –OENO-SCMA 19-661 Съвместно изследване за валидиране на метод за определяне на общия SO2: експеримент, осъществен между няколко лаборатории.


               ЕВРОПЕЙСКА КОМИСИЯ
            Брюксел, 31.5.2021
            COM(2021) 268 final
            2021/0131(NLE)
            Предложение за
            РЕШЕНИЕ НА СЪВЕТА
            относно позицията, която трябва да се заеме от името на Европейския съюз по отношение на предвиденото решение на участниците в Споразумението за официално подкрепяните експортни кредити

               ОБЯСНИТЕЛЕН МЕМОРАНДУМ

               1.Предмет на предложението

               Настоящото предложение се отнася до решение за установяване на позицията, която трябва да се заеме от името на Европейския съюз от Комисията в контекста на Споразумението за официално подкрепяните експортни кредити („споразумението“) по отношение на предвидено решение за изменение на разпоредбите относно лихвените проценти, заложени в споразумението. С тези разпоредби се определят минималните референтни търговски лихвени проценти (РТЛП), които се прилагат за официалната финансова подкрепа за експортни кредити. С предвиденото решение ще се хармонизират практиките сред страните, които спазват споразумението, и ще се гарантира наличието на условия, отразяващи тези на частните финансови пазари.

               2.Контекст на предложението

               2.1.Споразумението за официално подкрепяните експортни кредити

               Споразумението е джентълменско споразумение (с незадължителен характер) между ЕС, САЩ, Канада, Япония, Корея, Норвегия, Швейцария, Австралия, Нова Зеландия и Турция и неговата цел е да осигури рамка за установяване на ред за ползване на официално подкрепяните експортни кредити. На практика това означава, че с него се цели създаване на еднакви условия на конкуренция (при които конкуренцията се основава на цената и качеството на изнасяните стоки и услуги, а не на осигурените финансови условия) и премахване на субсидиите и изкривяванията на търговията във връзка с официално подкрепяните експортни кредити. Споразумението влезе в сила през април 1978 г. То е с неограничен срок на действие и въпреки че се ползва с административна подкрепа от секретариата на ОИСР, то не е акт на ОИСР
                  1
               .

               Споразумението подлежи на редовно актуализиране, като се взема предвид развитието в областта на финансовите пазари и политиката, засягащо предоставянето на официално подкрепяните експортни кредити. Споразумението бе транспонирано и поради това придоби правно задължителен характер в ЕС с Регламент (ЕС) № 1233/2011 на Европейския парламент и на Съвета
                  2

                  3
               . Прегледите на условията на споразумението са включени в правото на ЕС чрез делегирани актове в съответствие с член 2 от посочения регламент.

               2.2.Участниците в Споразумението за официално подкрепяните експортни кредити

               Европейската комисия представлява Съюза на срещите на участниците в споразумението („участниците“), както и при писмените процедури за вземане на решения от участниците в споразумението. Решенията по всички изменения на споразумението се вземат с консенсус. Позицията на Съюза се приема от Съвета и се обсъжда от държавите членки в рамките на Работната група за експортните кредити към Съвета
                  4
               .

               В член 63, буква а) от споразумението се предвижда, че „участниците преразглеждат периодично системата за определяне на РТЛП, за да гарантират, че лихвите отговарят на условията на пазара и че те постигат целите, залегнали в основата на установените проценти. Преразглежданията се отнасят освен това до маржа, който следва да се добави при прилагането на тези лихви“.

               2.3.Предвиденият акт на участниците в Споразумението за официално подкрепяните експортни кредити

               От началото на 2014 г. се извършва преразглеждане на системата на РТЛП. РТЛП са фиксирани минимални лихвени проценти, които могат да бъдат предлагани като част от подкрепян от правителство договор за експортно финансиране. РТЛП се определят за всяка валута на участниците в споразумението. На 127-ата среща на участниците, проведена през юни 2014 г., те възложиха на техническите експерти към участниците да преразгледат разпоредбите в споразумението, засягащи РТЛП.

               Реформата на РТЛП ще представлява всеобхватна реформа, обхващаща както оперативни аспекти (например условия като определяне и поддържане на лихвените проценти), така и структурни аспекти (например основни лихвени проценти, маржове и допълнителни премии). Целта на реформата на РТЛП е да се хармонизират практиките за отпускане на заеми сред участниците и РТЛП да се доближат до пазарните лихвени проценти. Предвидените разпоредби относно РТЛП ще се прилагат за всички сделки, с изключение на сделките, обхванати от отрасловата договореност за корабите и отрасловата договореност за гражданските въздухоплавателни средства.

               На 141-ата среща на участниците, проведена през юни 2019 г., председателят на техническите експерти към участниците представи проект на предложение на председателя относно реформата на РТЛП, чиято цел е да се постигне баланс между различните интереси и гледни точки, изразени в хода на техническата работа. Проектът на предложение на председателя получи широка обща подкрепа от страна на участниците, въпреки че все още трябва да бъдат решени редица незначителни въпроси. На срещата на участниците през ноември миналата година бе постигнато сближаване в техните становища. Участниците в споразумението трябва да приемат решение относно проекта на компромисно предложение чрез писмена процедура.

               3.Позиция, която трябва да се заеме от името на Съюза

               В Споразумението на СТО за субсидиите и изравнителните мерки (ССИМ) в примерния списък на експортните субсидии се предвижда изключение за споразумението, като се посочва, че практика по експортно кредитиране, която е в съответствие с разпоредбите на споразумението, не се счита за забранена от ССИМ експортна субсидия. Това означава, че ако член на СТО е страна по споразумението и неговата практика по експортно кредитиране е в съответствие със споразумението или ако на практика държава — членка на СТО, прилага практики за определяне на лихвените проценти в съответствие с разпоредбите на споразумението, практиката по експортно кредитиране не се счита за експортна субсидия. Това придава особено значение на разпоредбите на споразумението, засягащи лихвените проценти.

               Разпоредбите относно РТЛП не са променяни в продължение на дълъг период от време и се нуждаят от всеобхватна реформа. Търговското финансиране придобива все по-важно значение при вземането на решения за снабдяване в рамките на световната търговия и това доведе до предлагането на широк набор от финансови продукти и договорни структури на частните финансови пазари. За да се гарантира съответствие, е необходимо разпоредбите на споразумението, засягащи лихвените проценти, периодично да бъдат адаптирани към променящите се пазарни практики. В споразумението само се очертават общите принципи при предоставянето на подкрепени от правителството заеми при фиксирани лихвени проценти, като то е насочено към структурните аспекти. Тъй като държавите членки предоставят РТЛП в по-голяма степен, отколкото повечето други участници, както и с цел сближаване на практиките в рамките на ЕС, държавите членки неофициално се споразумяха за набор от правила, които обхващат оперативните аспекти на системата на РТЛП, като допълнение към разпоредбите на споразумението. В допълнение към споразумението и неофициалните насоки на ЕС повечето държави членки приеха национални наредби относно РТЛП.

               С предвиденото решение относно реформата на РТЛП ще се осигури по-подробна и широкообхватна актуализация на ПРИЛОЖЕНИЕ XVI към споразумението. Тя ще обхваща както разходите, направени от заемодателя преди подписването на експортен договор от купувача (например правила относно минималните такси, начислявани за предлагането и фиксирането на лихвения процент), така и правилата за изчисляване на лихвения процент, който съответства на доходността от държавна ценна книга плюс марж, покриващ други разходи за финансиране. Чрез включването на компоненти, които засягат разходите за финансиране, реформата на РТЛП има за цел да осигури по-голяма съгласуваност условията, предлагани от агенциите за експортни кредити (АЕК), и по този начин да гарантира еднакви условия на конкуренция между участниците в споразумението. По този начин реформата ще ограничи възможностите на държавите — членки на ЕС, да адаптират разпоредбите относно РТЛП на национално равнище към специфичните нужди на вътрешната промишленост. Предвижда се преходен период от две години, за да се предостави време на агенциите за експортни кредити, предлагащи пряко кредитиране, за приспособяване към новите насоки.

               С други думи, предвиденото решение относно реформата на РТЛП включва правила както по отношение на оперативните, така и на структурните аспекти, които биха осигурили по-голяма съгласуваност на политиките и биха подобрили еднаквите условия на конкуренция между участниците. Поради това се препоръчва позицията на Съюза да бъде да се одобри предвиденото решение на участниците в споразумението чрез писмена процедура за приемане на нови насоки относно РТЛП.

               4.Правно основание

               4.1.Процесуалноправно основание

               4.1.1.Принципи

               В член 218, параграф 9 от Договора за функционирането на Европейския съюз (ДФЕС) се предвижда приемането на решения за установяване на „позициите, които трябва да се заемат от името на Съюза в рамките на орган, създаден със споразумение, когато този орган има за задача да приема актове с правно действие, с изключение на актовете за допълнение или изменение на институционалната рамка на споразумението“.

               Понятието „актове с правно действие“ включва актове с правно действие по силата на нормите на международното право, които уреждат съответния орган. То включва и инструменти, които нямат обвързващ характер съгласно международното право, но са „годни да окажат съществено въздействие върху съдържанието на приеманата от законодателя на Съюза нормативна уредба“
                  5
               .

               4.1.2.Приложение в конкретния случай

               Предвиденият акт може да окаже съществено въздействие върху съдържанието на законодателството на ЕС, а именно Регламент (ЕС) № 1233/2011 на Европейския парламент и на Съвета от 16 ноември 2011 г. за прилагането на определени насоки в областта на официално подкрепяните експортни кредити и за отмяна на решения 2001/76/ЕО и 2001/77/ЕО на Съвета. Причината за това е член 2 от посочения регламент, който гласи, че „Комисията приема делегирани актове в съответствие с член 3 за изменение на приложение II в резултат на измененията на насоките, договорени от участниците в споразумението“.

               Поради това процесуалноправното основание за предложеното решение е член 218, параграф 9 от ДФЕС.

               4.2.Материалноправно основание

               4.2.1.Принципи

               Материалноправното основание за дадено решение съгласно член 218, параграф 9 от ДФЕС зависи преди всичко от целта и съдържанието на предвидения акт, във връзка с който се заема позиция от името на Съюза. Ако предвиденият акт преследва две цели или се състои от две части и ако едната от целите или частите може да се определи като основна, докато другата е само акцесорна, решението съгласно член 218, параграф 9 от ДФЕС трябва да се основава на едно-единствено материалноправно основание, а именно на изискваното от основната или преобладаващата цел или част.

               4.2.2.Приложение в конкретния случай

               Основната цел и съдържание на предвидения акт са свързани с експортните кредити, които попадат в обхвата на общата търговска политика. Поради това материалноправното основание за предложеното решение е член 207 от ДФЕС.

               4.3.Заключение

               Правното основание за предложеното решение следва да бъде член 207, параграф 4, първа алинея от ДФЕС във връзка с член 218, параграф 9 от ДФЕС.

               2021/0131 (NLE)

               Предложение за

               РЕШЕНИЕ НА СЪВЕТА

               относно позицията, която трябва да се заеме от името на Европейския съюз по отношение на предвиденото решение на участниците в Споразумението за официално подкрепяните експортни кредити

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз, и по-специално член 207, параграф 4, първа алинея във връзка с член 218, параграф 9 от него,

               като взе предвид предложението на Европейската комисия,

               като има предвид, че:

               (1)Насоките, съдържащи се в Споразумението за официално подкрепяните експортни кредити („споразумението“), бяха транспонирани и поради това придобиха правно задължителен характер в ЕС по силата на Регламент (ЕС) № 1233/2011 на Европейския парламент и на Съвета
                  6
               .

               (2)В съответствие с член 63 от споразумението участниците в споразумението („участниците“) следва да преразглеждат периодично системата за определяне на референтните търговски лихвени проценти (РТЛП), за да гарантират, че лихвите отговарят на условията на пазара и че те постигат целите, залегнали в основата на установените проценти. Преразглежданията следва да се отнасят освен това до маржа, който следва да се добави при прилагането на тези лихви.

               (3)Участниците трябва да вземат решение чрез писмена процедура относно предвидено решение за изменение на разпоредбите на споразумението относно РТЛП.

               (4)Предвиденото решение за реформиране на разпоредбите относно РТЛП следва да осигури по-голяма съгласуваност на политиките и да хармонизира практиките за отпускане на заеми, като по този начин подобри еднаквите условия на конкуренция между участниците. Освен това с него фиксираните лихвени проценти, предлагани при официално подкрепяните сделки за експортни кредити, следва да се доближат до пазарните лихвени проценти и да се гарантира, че те са по-добре адаптирани към условията, предлагани на частния финансов пазар. Предоставянето на преходен период от две години следва да осигури на агенциите за експортни кредити време да приемат и съобщят новите насоки.

               (5)Целесъобразно е да се установи позицията, която трябва да се заеме от името на Съюза в рамките на писмената процедура на участниците в споразумението, тъй като предвиденото решение може да окаже съществено въздействие върху съдържанието на законодателството на Съюза по силата на член 2 от Регламент (ЕС) № 1233/2011,

               ПРИЕ НАСТОЯЩОТО РЕШЕНИЕ:

               Член 1

               Позицията, която трябва да се заеме от името на Съюза в рамките на писмена процедура на участниците в Споразумението за официално подкрепяните експортни кредити по отношение на предвиденото решение за изменение на разпоредбите относно РТЛП, се основава на приложението към настоящото решение.

               Член 2

               Адресат на настоящото решение е Комисията.

               Съставено в Брюксел на […] година.

                     За Съвета

                     Председател

                     (1)

                        Както е определено в член 5 от Конвенцията на ОИСР.

                     (2)

                        Регламент (ЕС) № 1233/2011 на Европейския парламент и на Съвета от 16 ноември 2011 г. за прилагането на определени насоки в областта на официално подкрепяните експортни кредити и за отмяна на решения 2001/76/ЕО и 2001/77/ЕО на Съвета (ОВ L 326, 8.12.2011 г., стр. 45).

                     (3)

                        В миналото предишните редакции на споразумението на ОИСР са били транспонирани в правото на ЕС с решения на Съвета.

                     (4)

                        Решение на Съвета относно създаване на Група за координиране на политиките за кредитно застраховане, кредитни гаранции и финансови кредити (OВ 66, 27.10.1960 г., стр. 1339).

                     (5)

                        Решение на Съда на Европейския съюз от 7 октомври 2014 г., Германия/Съвет, C-399/12, ECLI:EU:C:2014:2258, т. 61—64.

                     (6)

                        Регламент (ЕС) № 1233/2011 на Европейския парламент и на Съвета от 16 ноември 2011 г. за прилагането на определени насоки в областта на официално подкрепяните експортни кредити и за отмяна на решения 2001/76/ЕО и 2001/77/ЕО на Съвета (ОВ L 326, 8.12.2011 г., стр. 45) („Регламент (ЕС) № 1233/2011“).

    ---documentbreak---

               ЕВРОПЕЙСКА КОМИСИЯ
            Брюксел, 31.5.2021
            COM(2021) 268 final
            ПРИЛОЖЕНИЕ
            към
            Предложение за Решение на Съвета
            относно позицията, която трябва да се заеме от името на Европейския съюз по отношение на предвиденото решение на участниците в Споразумението за официално подкрепяните експортни кредити

               ПРИЛОЖЕНИЕ

               ПРЕДЛОЖЕНИЕ

               ПРИЛОЖЕНИЕ XVII

               РАЗДЕЛ 1:ОПРЕДЕЛЯНЕ НА РЕФЕРЕНТНИЯ ТЪРГОВСКИ ЛИХВЕН ПРОЦЕНТ (РТЛП)

               1.За валутата на всеки участник се определя РТЛП, при условие че на секретариата бъдат предоставени изискваните данни. Участник или неучастник може да поиска да бъде изчислен РТЛП за валутата на даден неучастник. След консултация със заинтересования неучастник участникът или секретариатът от името на този неучастник може да внесе предложение за определяне на РТЛП в тази валута.

               2.Останалите участници използват определения РТЛП за дадена валута, ако решат да предложат финансиране в тази валута.

               3.РТЛП се състои от основен лихвен процент и от марж.

               4.Минималният РТЛП за всяка валута не може да бъде по-нисък от 15 основни пункта.

               I.ОПРЕДЕЛЯНЕ НА ОСНОВНИЯ ЛИХВЕН ПРОЦЕНТ

               5.Ставките на РТЛП се изчисляват ежемесечно и пораждат действие на 15-ия ден от всеки месец.

               6.Основните лихвени проценти на РТЛП се изчисляват въз основа на доходността от държавните ценни книжа.

               7.Срокът до падежа на държавните ценни книжа, които трябва да се използват за всяка сделка, се определя по следната формула: Срок на усвояване + 0,5 Срок на погасяване + 0,5 Честота на погасяване в години
                  1
                (за стандартни графици за погасяване). За сделки с нестандартен график за погасяване се прилага следната формула: DP + [∑ (𝑡𝑙𝑖 − 𝑡𝑠𝑝) ∗ 𝐷𝑙𝑖] / ∑ 𝐷𝑙𝑖 𝑛 𝑖=1 𝑛 𝑖=1 ∗ 1/365]
                  2
               . Резултатът се закръгля до най-близката година, като най-високата стойност е десет години, а най-ниската стойност е три години.

               8.Участниците изчисляват доходността на ценните книжа, като използват средноаритметичната стойност на всички дневни стойности на доходността на 3, 4, 5, 6, 7, 8, 9 и 10-годишните държавни ценни книжа за предходния календарен месец за съответните им валути. Тези стойности на доходността се докладват на секретариата не по-късно от пет дни след края на всеки месец и се оповестяват публично ежемесечно.

               9.Участниците могат да използват линейна интерполация, за да постигнат необходимата доходност, при условие че тя е в рамките на диапазона на интерполация от двугодишни държавни ценни книжа до, и включително, 15-годишни държавни ценни книжа. Не се допуска екстраполация към по-ниска или по-висока доходност на ценните книжа.

               10.В случай че данните за една или повече от необходимите държавни ценни книжа не могат да бъдат получени (съгласно членове 8 и 9), за тази валута няма да има РТЛП за сделки, изискващи такива срокове до падежа (посочени в член 7), освен ако липсващите данни се отнасят до по-кратки срокове до падежа и са били предоставени данни за по-дълги срокове до падежа (до 10 години). В такъв случай за изчисляване на основните лихвени проценти, изискващи такива по-кратки срокове до падежа, се използва доходността на най-близката държавна ценна книга с по-дълъг срок до падежа.

               II.ОПРЕДЕЛЯНЕ НА МАРЖА

               11.Маржът се изчислява на тримесечна база (съответно на 15 януари, 15 април, 15 юли и 15 октомври всяка година) в съответствие с доходността от спреда по петгодишни суапове (разлика между лихвения процент по петгодишните държавни ценни книжа и лихвения процент по петгодишния суап).

               12.Маржът се изчислява по следната формула: 0,5 * (тримесечната средна стойност на дневната доходност от спреда по петгодишни суапове) + 80 основни пункта. Резултатът се закръгля до най-близкия основен пункт, като най-високата максимална стойност е 120 основни пункта, а най-ниската минимална стойност е 80 основни пункта.

               13.Тримесечната средна стойност на дневните спредове по петгодишни суапове, която трябва да се използва, се получава чрез изчисляване на средноаритметичната стойност на дневния спред по петгодишни суапове за последните три календарни месеца за съответните валути. Те се докладват на секретариата не по-късно от пет дни след края на всяко тримесечие.

               14.В случай че на пазара за дадена валута няма данни за спреда по петгодишни суапове, маржът се определя като равен на 100 основни пункта.

               15.Получените маржове се оповестяват публично в началото на всяко тримесечие.

               РАЗДЕЛ 2:ПРИЛАГАНЕ НА РТЛП

               16.Когато се предоставя официална финансова подкрепа за заемите с плаващ лихвен процент, банките и другите финансови институции не следва да предлагат възможност за избор между по-ниската от двете стойности — РТЛП (в сила в момента на подписване на първоначалния договор) и краткосрочния лихвен процент, за целия период на заема.

               I.СРОК НА ВАЛИДНОСТ НА РТЛП

               17.РТЛП може да бъде блокиран преди датата, на датата или след датата на финансовия договор (ДФД).

               18.В случай че РТЛП е блокиран и запазен преди ДФД, периодът за запазване не трябва да надвишава 12 последователни месеца
                  3
               , като решението за продължителността на периода за запазване се взема най-късно на датата на фиксиране (ДНФ), а към приложимия РТЛП се добавя допълнителен спред съгласно таблицата по-долу.

                        Период за запазване (в месеци)

                        Разход за периода за запазване

                        1 месец запазване

                        20 основни пункта

                        2 месеца запазване

                        20 основни пункта

                        3 месеца запазване

                        20 основни пункта

                        4 месеца запазване

                        20 основни пункта

                        5 месеца запазване

                        20 основни пункта

                        6 месеца запазване

                        20 основни пункта

                        7 месеца запазване

                        23 основни пункта

                        8 месеца запазване

                        26 основни пункта

                        9 месеца запазване

                        30 основни пункта

                        10 месеца запазване

                        34 основни пункта

                        11 месеца запазване

                        39 основни пункта

                        12 месеца запазване

                        44 основни пункта

               19.Ако периодът за запазване изтича преди ДФД, ставката на РТЛП може да бъде актуализирана незабавно или на по-късен етап и да бъде запазена за нов период. Ако подписването на търговския договор (ПТД) е извършено преди актуализацията, актуализираната ставка не трябва да бъде по-ниска от последната блокирана преди това ставка. Няма ограничение за това колко пъти РТЛП може да бъде актуализиран.

               20.Всяка промяна в периода на начисляване на лихвения процент, извършена преди ДФД или на ДФД, задейства преизчисляване на основния лихвен процент на РТЛП. Това преизчисляване се основава на новия период на начисляване на лихвения процент, като се използват основните лихвени проценти, които са в сила при първоначалната ДНФ; то не се счита за актуализиране или анулиране на ставката на РТЛП.

               II.ТАКСА ЗА АНГАЖИМЕНТ

               21.За прякото кредитиране се начислява такса за ангажимент. Ако РТЛП е блокиран преди ДФД или на ДФД, таксата за ангажимент се начислява непосредствено след ДФД. Ако РТЛП е блокиран след ДФД, тя се начислява непосредствено след ДНФ.

               22.Участниците начисляват такса за ангажимент в съответствие с търговските практики на пазара или на равнище по-високо от тях, при условие че такава информация е налична.

               III.ДОБРОВОЛНО АНУЛИРАНЕ И ДОБРОВОЛНО ПРЕДСРОЧНО ПОГАСЯВАНЕ

               23.Ако ставката на РТЛП бъде доброволно анулирана, всяка последваща ставка на РТЛП, която се посочва за същата сделка и за същия износител, не може да бъде по-ниска от последния посочен преди това РТЛП.

               24.Преди ДФД няма разходи за анулиране на ставката на РТЛП или преминаване към плаващ лихвен процент.

               25.След настъпването на ДФД и независимо от това кога е бил определен РТЛП, в случай на доброволно анулиране или доброволно предсрочно погасяване на заем или на част от него, кредитополучателят компенсира правителствената институция, която предоставя официална подкрепа, за всички разходи и загуби, понесени в резултат на такова предсрочно погасяване или доброволно анулиране. Това включва разходите на правителствената институция за замяна на частта от очаквания приходен поток на финансови средства с фиксиран процент, прекъснат от предсрочното погасяване или доброволното анулиране.

               РАЗДЕЛ 3:ПРЕРАЗГЛЕЖДАНЕ И ПРЕХОДНИ СПОРАЗУМЕНИЯ

               26.Разпоредбите, установени в настоящото приложение, влизат в сила две години след датата на постигане на споразумение относно реформата за сделките, за които са поети ангажименти от посочената дата нататък.

               27.Участниците извършват цялостно преразглеждане на разпоредбите относно РТЛП, подробно изложени в настоящото приложение, най-късно четири години след датата на постигане на споразумение относно реформата.

               II.ДОПЪЛНЕНИЯ КЪМ ПРИЛОЖЕНИЕ XV (СПИСЪК С ОПРЕДЕЛЕНИЯ)

               ·Дата на финансовия договор (ДФГ): датата, на която всички страни по финансовия договор биват обвързани, като се вземат предвид всички произтичащи правни задължения.

               ·Дата на фиксиране (ДНФ): датата на блокиране на даден РТЛП.

               ·Период за запазване: периодът, който започва на ДНФ и завършва на ДФГ.

               ·Период на начисляване на лихвения процент: периодът, по време на който се начислява лихва (т.е. от първото плащане до последното погасяване на главницата: срок на усвояване + срок на погасяване).

               III.ИЗМЕНЕНИЕ НА ЧЛЕН 20 ПРИ ВЛИЗАНЕТО В СИЛА НА РЕФОРМАТА

               20.ОПРЕДЕЛЯНЕ И ПРИЛАГАНЕ НА РТЛП

               а)РТЛП за официална финансова подкрепа, предоставяна съгласно споразумението и всички негови приложения, различни от отрасловата договореност относно експортните кредити за кораби граждански въздухоплавателни средства (приложение III), се определя и прилага в съответствие с разпоредбите на приложение XVI.

               б)РТЛП за официална финансова подкрепа, предоставяна съгласно споразумението и всички негови приложения, различни от отрасловата договореност относно експортните кредити за кораби (приложение I) и отрасловата договореност относно експортните кредити за граждански въздухоплавателни средства (приложение III), се определя и прилага в съответствие с разпоредбите на приложение XVII.

                     (1)

                        Честота на погасяване при годишни вноски за погасяване = 1, при полугодишни вноски за погасяване = 0,5, а при тримесечни вноски за погасяване = 0,25.

                     (2)

                        tli = дата на вноска ist; tsp = начална дата; Dli = сума, платена при вноска ist.

                     (3)

                        Ако РТЛП бъде актуализиран, броенето на месеците започва отново от нула.


               ЕВРОПЕЙСКА КОМИСИЯ
            Брюксел, 2.6.2021
            COM(2021) 275 final
            2021/0132(NLE)
            Предложение за
            РЕШЕНИЕ НА СЪВЕТА
            относно финансовите вноски, които трябва да бъдат платени от страните по Европейския фонд за развитие с цел финансиране на този фонд, включително втората част от вноската за 2021 г.

               ОБЯСНИТЕЛЕН МЕМОРАНДУМ

               1.КОНТЕКСТ НА ПРЕДЛОЖЕНИЕТО

               •Основания за предложението и негови цели

                  Предложението се отнася до проект на Решение на Съвета относно втората част от финансовите вноски за 11-ия Европейски фонд за развитие (ЕФР), които трябва да бъдат платени от страните по ЕФР през 2021 г.

                  11-ият ЕФР и другите ЕФР фондове, които все още функционират (т.е. 8-ият, 9-ият и 10-ият ЕФР), се управляват съгласно следните правила:

                  действащото Споразумение за партньорство между членовете на Групата страни от Африка, Карибите и Тихоокеанския басейн (АКТБ), от една страна, и Европейската общност и нейните държави членки, от друга страна („Споразумението за партньорство АКТБ—ЕС“), с последните му изменения
                     1
                  ;

                  Решение № 2/2020
                     2
                   на Комитета на посланиците АКТБ—ЕС от 4 декември 2020 г. за изменение на Решение № 3/2019
                     3
                   на Комитета на посланиците АКТБ—ЕС за приемане на преходни мерки съгласно член 95, параграф 4 от Споразумението за партньорство АКТБ—ЕС с цел да се удължи допълнително срокът на прилагане на разпоредбите на Споразумението за партньорство АКТБ—ЕС до 30 ноември 2021 г., до влизането в сила на ново споразумение АКТБ—ЕС („новото споразумение“) или до временното прилагане между Съюза и държавите от АКТБ на новото споразумение, в зависимост от това кое настъпи по-рано;

                  Решение (ЕС) 2020/2233 на Съвета относно заделянето на средствата, произтичащи от обратните потоци по Инвестиционния механизъм за АКТБ от операции по линия на 9-ия, 10-ия и 11-ия Европейски фонд за развитие
                     4
                  ;

                  Вътрешното споразумение между представителите на правителствата на държавите — членки на Европейския съюз, заседаващи в рамките на Съвета, относно финансирането на помощта от Европейския съюз съгласно многогодишната финансова рамка за периода 2014—2020 г. в съответствие със Споразумението за партньорство АКТБ—ЕС и за разпределението на финансовата помощ за отвъдморските страни и територии, за които се прилага част четвърта от Договора за функционирането на Европейския съюз
                     5
                   („Вътрешното споразумение за 11-ия ЕФР“);

                  Регламент (ЕС) 2018/1877 на Съвета относно финансовия регламент, приложим за 11-ия Европейски фонд за развитие
                     6
                   („Финансовият регламент за 11-ия ЕФР“).

                  Горепосочените документи съдържат многогодишните задължения за финансова подкрепа на ЕФР, поети от страните по ЕФР. Във Финансовия регламент за 11-ия ЕФР е предвидено страните по ЕФР да извършват редовни вноски за ЕФР по предварително определени финансови задължения. Редовните вноски се задействат с технически решения на Съвета, които отразяват изпълнението на поетите финансови задължения, за които вече е взето решение.

               Поради това някои от позициите в обяснителния меморандум не се прилагат за поканите за редовни вноски като настоящата.

               2.ПРАВНО ОСНОВАНИЕ, СУБСИДИАРНОСТ И ПРОПОРЦИОНАЛНОСТ

               •Правно основание

                  В съответствие с член 19, параграф 3 от Финансовия регламент за 11-ия ЕФР Съветът трябва да вземе решение по настоящото предложение най-късно 21 календарни дни след представянето му от Европейската комисия, действаща от името на Европейския съюз.

               2021/0132 (NLE)

               Предложение за

               РЕШЕНИЕ НА СЪВЕТА

               относно финансовите вноски, които трябва да бъдат платени от страните по Европейския фонд за развитие с цел финансиране на този фонд, включително втората част от вноската за 2021 г.

               СЪВЕТЪТ НА ЕВРОПЕЙСКИЯ СЪЮЗ,

               като взе предвид Договора за функционирането на Европейския съюз,

               като взе предвид Вътрешното споразумение между представителите на правителствата на държавите — членки на Европейския съюз, заседаващи в рамките на Съвета, относно финансирането на помощта от Европейския съюз съгласно многогодишната финансова рамка за периода 2014—2020 г. в съответствие със Споразумението за партньорство АКТБ—ЕС и за разпределението на финансовата помощ за отвъдморските страни и територии, за които се прилага част четвърта от Договора за функционирането на Европейския съюз
                  7
               , и по-специално член 7, параграф 2 във връзка с член 14, параграф 3 от него,

               като взе предвид Регламент (ЕС) 2018/1877 на Съвета от 26 ноември 2018 г. относно финансовия регламент, приложим за 11-ия Европейски фонд за развитие, и за отмяна на Регламент (ЕС) 2015/323
                  8
                (наричан по-нататък „Финансовият регламент за 11-ия ЕФР“), и по-специално член 19, параграф 3 от него,

               като взе предвид предложението на Европейската комисия,

               като има предвид, че:

               (1)В съответствие с процедурата, установена в членове 19—22 от Регламент (ЕС) 2018/1877 на Съвета
                  9
               , в срок до 15 юни 2021 г. Европейската комисия трябва да представи предложение, в което се определят размерът на втората част от вноската за 2021 г. и преразгледаният годишен размер на вноската за 2021 г., когато годишният размер се отклонява от действителните потребности.

               (2)В съответствие с член 46 от Регламент (ЕС) 2018/1877 на 6 април 2021 г. Европейската инвестиционна банка (ЕИБ) изпрати на Комисията актуализираните си прогнози за поетите задължения и за плащанията по инструментите, които управлява.

               (3)Съгласно член 20, параграф 1 от Регламент (ЕС) 2018/1877 с поканите за вноски първо се усвояват сумите, предвидени за предходни Европейски фондове за развитие (ЕФР). Поради това за ЕИБ и за Комисията следва да се отправи покана за внасяне на средства съгласно Регламент (ЕС) 2018/1877.

               (4)Съгласно член 152 от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия („Споразумението за оттегляне“) Обединеното кралство Великобритания и Северна Ирландия („Обединеното кралство“) остава страна по ЕФР до приключването на 11-ия ЕФР и на всички предходни неприключени ЕФР. Съгласно член 153 от Споразумението за оттегляне обаче дялът на Обединеното кралство от отменените средства от проекти по 11-ия ЕФР, когато тези средства са отменени след 31 декември 2020 г., или по предишни ЕФР не може да се използва повторно.

               (5)С Решение (ЕС) 2020/1708 на Съвета
                  10
                годишният размер на вноските на държавите членки за ЕФР за 2021 г. е определен на 3 700 000 000 EUR за Европейската комисия и на 300 000 000 EUR за Европейската инвестиционна банка.

               (6)За да се създадат условия за бързото прилагане на предвидените в настоящото решение мерки, то следва да влезе в сила в деня на публикуването му в Официален вестник на Европейския съюз,

               ПРИЕ НАСТОЯЩОТО РЕШЕНИЕ:

               Член 1

               Отделните вноски за Европейския фонд за развитие се плащат от страните по Европейския фонд за развитие на Европейската комисия и на Европейската инвестиционна банка като втора част от вноската за 2021 г. съгласно приложението.

               Член 2

               Настоящото решение влиза в сила в деня на публикуването му в Официален вестник на Европейския съюз.

               Съставено в Брюксел на […] година.

                     За Съвета

                     Председател

                     (1)

                        ОВ L 317, 15.12.2000 г., стр. 3.

                     (2)

                        ОВ L 420, 14.12.2020 г., стр. 32.

                     (3)

                        ОВ L 1, 3.1.2020 г., стр. 3.

                     (4)

                        ОВ L 438, 28.12.2020 г., стр. 188—191.

                     (5)

                        ОВ L 210, 6.8.2013 г., стр. 1.

                     (6)

                        ОВ L 307, 3.12.2018 г., стр. 1—21.

                     (7)

                        ОВ L 210, 6.8.2013 г., стр. 1.

                     (8)

                        ОВ L 58, 3.3.2015 г., стр. 17—38.

                     (9)

                        Регламент (ЕС) 2018/1877 на Съвета от 26 ноември 2018 г. относно финансовия регламент, приложим за 11-ия Европейски фонд за развитие, и за отмяна на Регламент (ЕС) 2015/323 (ОВ L 307, 3.12.2018 г., стр. 7).

                     (10)

                        Решение (ЕС) 2020/1708 на Съвета от 13 ноември 2020 г. относно финансовите вноски, които трябва да бъдат платени от държавите членки за финансиране на Европейския фонд за развитие, включително горната граница за 2022 г., годишната сума за 2021 г., първата част от вноската за 2021 г. и индикативна необвързваща прогноза за очакваните годишни размери на вноските за годините 2023 и 2024 (ОВ L 385, 13.11.2020 г., стр. 13).

    ---documentbreak---

               ЕВРОПЕЙСКА КОМИСИЯ
            Брюксел, 2.6.2021
            COM(2021) 275 final
            ПРИЛОЖЕНИЕ
            към
            Предложение заРЕШЕНИЕ НА СЪВЕТА
            относно финансовите вноски, които трябва да бъдат платени от страните по Европейския фонд за развитие с цел финансиране на този фонд, включително втората част от вноската за 2021 г.

               ПРИЛОЖЕНИЕ

                        ДЪРЖАВИ ЧЛЕНКИ И ОБЕДИНЕНО КРАЛСТВО

                        Коефициент за 11-ия ЕФР (%)

                        Втора част от вноската за 2021 г. (EUR)

                        Общо

                        ЕИБ

                        Комисия

                        11-и ЕФР

                        11-и ЕФР

                        БЕЛГИЯ

                        3,24927

                        4 224 051,00

                        38 991 240,00

                        43 215 291,00

                        БЪЛГАРИЯ

                        0,21853

                        284 089,00

                        2 622 360,00

                        2 906 449,00

                        ЧЕХИЯ

                        0,79745

                        1 036 685,00

                        9 569 400,00

                        10 606 085,00

                        ДАНИЯ

                        1,98045

                        2 574 585,00

                        23 765 400,00

                        26 339 985,00

                        ГЕРМАНИЯ

                        20,57980

                        26 753 740,00

                        246 957 600,00

                        273 711 340,00

                        ЕСТОНИЯ

                        0,08635

                        112 255,00

                        1 036 200,00

                        1 148 455,00

                        ИРЛАНДИЯ

                        0,94006

                        1 222 078,00

                        11 280 720,00

                        12 502 798,00

                        ГЪРЦИЯ

                        1,50735

                        1 959 555,00

                        18 088 200,00

                        20 047 755,00

                        ИСПАНИЯ

                        7,93248

                        10 312 224,00

                        95 189 760,00

                        105 501 984,00

                        ФРАНЦИЯ

                        17,81269

                        23 156 497,00

                        213 752 280,00

                        236 908 777,00

                        ХЪРВАТИЯ

                        0,22518

                        292 734,00

                        2 702 160,00

                        2 994 894,00

                        ИТАЛИЯ

                        12,53009

                        16 289 117,00

                        150 361 080,00

                        166 650 197,00

                        КИПЪР

                        0,11162

                        145 106,00

                        1 339 440,00

                        1 484 546,00

                        ЛАТВИЯ

                        0,11612

                        150 956,00

                        1 393 440,00

                        1 544 396,00

                        ЛИТВА

                        0,18077

                        235 001,00

                        2 169 240,00

                        2 404 241,00

                        ЛЮКСЕМБУРГ

                        0,25509

                        331 617,00

                        3 061 080,00

                        3 392 697,00

                        УНГАРИЯ

                        0,61456

                        798 928,00

                        7 374 720,00

                        8 173 648,00

                        МАЛТА

                        0,03801

                        49 413,00

                        456 120,00

                        505 533,00

                        НИДЕРЛАНДИЯ

                        4,77678

                        6 209 814,00

                        57 321 360,00

                        63 531 174,00

                        АВСТРИЯ

                        2,39757

                        3 116 841,00

                        28 770 840,00

                        31 887 681,00

                        ПОЛША

                        2,00734

                        2 609 542,00

                        24 088 080,00

                        26 697 622,00

                        ПОРТУГАЛИЯ

                        1,19679

                        1 555 827,00

                        14 361 480,00

                        15 917 307,00

                        РУМЪНИЯ

                        0,71815

                        933 595,00

                        8 617 800,00

                        9 551 395,00

                        СЛОВЕНИЯ

                        0,22452

                        291 876,00

                        2 694 240,00

                        2 986 116,00

                        СЛОВАКИЯ

                        0,37616

                        489 008,00

                        4 513 920,00

                        5 002 928,00

                        ФИНЛАНДИЯ

                        1,50909

                        1 961 817,00

                        18 109 080,00

                        20 070 897,00

                        ШВЕЦИЯ

                        2,93911

                        3 820 843,00

                        35 269 320,00

                        39 090 163,00

                        ОБЕДИНЕНО КРАЛСТВО

                        14,67862

                        19 082 206,00

                        176 143 440,00

                        195 225 646,00

                        ОБЩО ЕС-27 И ОБЕДИНЕНО КРАЛСТВО

                        100,00

                        130 000 000,00

                        1 200 000 000,00

                        1 330 000 000,00